b'\n_START_ARTICLE_\nHeksehammeren\n_START_PARAGRAPH_\nMalleus Maleficarum eller Heksehammeren var den mest kendte "instruktionsbog" i heksesager fra middelalderen. Bogen giver retningslinjer for, hvordan myndighederne skulle opspore, afsl\xc3\xb8re, efterforske og retsforf\xc3\xb8lge trolddom  og heksekriminalitet, noget som blev betragtet som en s\xc3\xa6rdeles alvorlig forbrydelse i 1400-1600-tallet. Bogen blev trykt i flere oplag, og for hvert oplag blev bogen anerkendt i flere kredse, og hekseprocesserne blusede op igen efter en noget mere stille periode._NEWLINE_Under den foreg\xc3\xa5ende stille periode havde en r\xc3\xa6kke af domstole ikke behandlet hekseprocesser i lang tid. Man havde alts\xc3\xa5 ingen st\xc3\xa6rk levende institutionelle hukommelse i retssystemet, og fandt behov for at orientere sig blandt andet, igennem hvad der m\xc3\xa5tte komme af udgivelser om emnet.  _NEWLINE_Heksehammeren blev derefter i en periode brugt i udstrakt grad, rigtignok fortrinsvis af den verdslige magt, mens bogen blev ford\xc3\xb8mt af den katolske kirke i 1490 og blev ignoreret af inkvisitionen._NEWLINE_I et par \xc3\xa5rtier havde bogen en meget stor indvirkning p\xc3\xa5 de civile domstole, der p\xc3\xa5 grund af manglende erfaring med s\xc3\xa5danne processer i en periode begyndte at forholde sig til dens anvisninger. _NEWLINE_Men ikke langt tid inde i 1500-tallet var Heksehammeren for\xc3\xa6ldet; nye h\xc3\xa5ndb\xc3\xb8ger for hekseprocesser kom til og fik st\xc3\xb8rre betydning, men overordnet set spillede s\xc3\xa5danne b\xc3\xb8ger ikke l\xc3\xa6ngere en s\xc3\xa5 fremtr\xc3\xa6dende rolle i retssager mod hekserianklagede._NEWLINE_Bogen havde stadig en vis indflydelse efter reformationen og blev anvendt af myndighederne i b\xc3\xa5de den protestantiske og katolske omr\xc3\xa5der.'